Kommissionens forordning (EF) nr. 1658/2000

af 26. juli 2000

om åbning af supplerende kontingenter for indførsel i EF af visse tekstilvarer med oprindelse i visse tredjelande, der deltager i handelsmesser afholdt i november 2000 i Det Europæiske Fællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande(1), senest ændret ved Kommissionens forordning (EF) nr. 1072/1999(2), særlig artikel 8, og

ud fra følgende betragtninger:

(1) Der kan åbnes supplerende kontingenter ud over dem, der er angivet i bilag V til forordning (EØF) nr. 3030/93, når der under særlige omstændigheder opstår behov derfor. Kommissionen har modtaget en anmodning om at åbne supplerende kontingenter med henblik på handelsmesser, der afholdes i 2000.

(2) Der er allerede åbnet supplerende kontingenter for handelsmesser i tidligere år for visse tredjelande.

(3) Adgangen til de supplerende kontingenter bør begrænses til varer, som har været udstillet af eksportlandene ved den pågældende messe, og kun anvendes for de mængder, der er indgået salgskontrakter om, som attesteret af de kompetente myndigheder i den medlemsstat, hvor messen finder sted.

(4) For at undgå at disse supplerende kontingenter udnyttes ud over de fastsatte mængder, forekommer det hensigtsmæssigt at kræve, at den medlemsstat, på hvis område messen finder sted, dels sikrer, at de samlede mængder, der er omfattet af attesterede kontrakter, ikke overskrider de mængder, der er fastsat i disse supplerende kontingenter, dels at den efter messens afslutning meddeler Kommissionen, for hvilke samlede mængder der er indgået attesterede kontrakter.

(5) Bestemmelserne i forordning (EØF) nr. 3030/93, som finder anvendelse på indførsel af varer, der er omfattet af de i bilag V til nævnte forordning omhandlede kvantitative lofter, bør anvendes på indførsel af varer i EF, for hvilke der åbnes supplerende kontingenter, bortset fra fleksibilitetsbestemmelserne.

(6) Ansøgninger om importbevillinger bør desuden være ledsaget af en kontrakt underskrevet på den pågældende messe og attesteret af de kompetente myndigheder i den medlemsstat, hvor messen er blevet afholdt.

(7) For at undgå omgåelse bør der kun udstedes importbevillinger for varer, der er afsendt fra det leverandørland, hvori de har oprindelse, tidligst den 1. januar 2001.

(8) De i denne forordning fastsatte foranstaltninger er i overensstemmelse med Tekstiludvalgets udtalelse -

UDSTEDT FØLGENDE FORORDNING:

Artikel 1

Ud over de kvantitative lofter for indførsel, som er fastsat ved forordning (EØF) nr. 3030/93, åbnes de supplerende kontingenter for kontingentåret 2001 til brug for de handelsmesser, der afholdes i Det Europæiske Fællesskab i 2000 som anført i bilaget hertil.

Artikel 2

1. Adgangen til de supplerende kontingenter, der er nævnt i artikel 1, er begrænset til varer, som er blevet udstillet af eksportlandene på messen, og gælder for de mængder, om hvilke der er indgået salgskontrakter på den pågældende messe, som attesteret af de kompetente myndigheder i de medlemsstater, hvor messen finder sted.

2. De kompetente myndigheder i den medlemsstat, på hvis område messen finder sted, skal sikre, at de samlede mængder, der er omfattet af attesterede kontrakter, ikke overstiger de lofter, der er fastsat i bilaget.

3. Kommissionen underrettes af den pågældende medlemsstat senest 30 dage efter afslutningen af messen om, hvilke samlede mængder der er omfattet af attesterede kontrakter, som er indgået under messen. Denne underretning gives pr. leverandørland og pr. kategori.

Artikel 3

1. Uanset bestemmelserne i denne artikels 2 og 3 undergives indførsel i Fællesskabet af varer, for hvilke der er åbnet supplerende kontingenter, bestemmelserne i forordning (EØF) nr. 3030/93 for import i Fællesskabet, som finder anvendelse på indførsel af varer, der er omfattet af de kvantitative lofter, der er anført i bilag V til nævnte forordning, bortset fra fleksibilitetsbestemmelserne.

2. Importbevillinger udstedes kun, såfremt der forelægges en eksportlicens, der i rubrik 9 indeholder angivelse af den messe og det år, de vedrører, og som er ledsaget af originalen af den i artikel 2 omhandlede attesterede kontrakt.

3. Importbevillingerne må kun omfatte varer, der er afsendt til Fællesskabet fra det tredjeland, hvor de har oprindelse, tidligst den 1. januar 2001.

Artikel 4

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. juli 2000.

På Kommissionens vegne

Franz Fischler

Medlem af Kommissionen

(1) EFT L 275 af 8.11.1993, s. 1.

(2) EFT L 134 af 28.5.1999, s. 1.

BILAG

Supplerende kontingenter til Berlin-handelsmessen den 22. til 26. november 2000

(En fuldstændig varebeskrivelse findes i bilag I til forordning (EØF) nr. 3030/93)

>TABELPOSITION>